钦定古今图书集成/方舆汇编/职方典/第1063卷 > 《云谷山记》前人
## 钦定古今图书集成/方舆汇编/职方典/第1063卷 > 《云谷山记》前人

云谷，在建阳县西北七十里芦山之巅，处地最高，而
群峰上蟠，中阜下踞，内宽外密，自为一区。虽尝晴昼，
白云纷入，则咫尺不可辨，眩忽变化，则又廓然莫知
其所如往。乾道庚寅，予始得之，因作草堂其间，榜曰
“晦庵。”谷中水面南流七里许，至安将院东，茂树交阴，
涧中巨石相倚。水行其间，奔逼澎湃，声震山谷。自外
来者，至此则已神观萧爽，觉与人境隔异，故榜之曰
“南涧”，以识游者之所始。循涧北上，山益深，树益老，涧
多石底，高下陡绝，曲折回互，水皆自高泻下，长者一
二丈，短者亦不下数尺。或诡匿侧出，层累相承，数级
而下。时有支涧，自两傍山谷横注其中，亦皆喷薄溅
洒可观。行里馀，入荟翳百步馀，巨石临水，可跂而息。
涧西危石侧立，藓葑蔓络，隹木异草，上偃傍缀。水出
其下，淙散激射于涧中，特为幽丽。下流曲折十数，腾
蹙沸涌，西抵横石如龈腭者，乃曳而长，演迤徐去。欲
为小亭临之，取陆士衡《招隐语》，命以“鸣玉”，而未暇也。
自此北去，历悬水三四处，高者至五六丈，聚散广狭，

有隹处，而亦未暇寻也。行数百步，得石壁，高广皆百
馀尺，瀑布当中而下。远望而垂帘，视涧中诸悬水为
最长径，当其委，跣揭而度，回视所历群山，皆抚其顶。
独西北望半山，立石丛木，名“豺子岩”者，槎牙突兀，如
在天表。然石瀑穷源，北入云谷，则又已俯而视之矣。
地势高下，大略于此可见。谷口距狭为关，以限内外，
西翼为轩窗，可坐可卧，以息游者。外植丛篁，内疏莲
沼，梁木跨之，植杉绕迳。西循小山而上，以达于中阜。
沼上田数亩，其东欲作田舍数间，名以“云庄。”径缘中
阜之足，北入泉峡，历石池山楹，药圃井泉。东寮之西，
折旋南入竹中，得草堂三间，所谓“晦庵”也。山楹前直
两峰，峭耸杰立，下瞰石泉，东起层嶂。其胁可耕者数
十亩，寮有道流居之。自中阜以东，可食之地，无不辟
也。草堂前隙地数丈，右臂绕前起为小山，植以椿桂
兰蕙，芬芳岑蔚。南峰出其右，孤圆贞秀，莫与为拟。其
左亦皆茂树修竹，翠密环拥，不见间隙。俯仰其间，不
自知其身之高、地之迥直，可以傍日月而临风雨也。
堂后结草为庐，稍上山顶北望，俯见武夷诸峰，欲作
亭以望。度风高不可久，乃作石台，名以“怀仙。”小山之
东，径绕山腹，穿竹树南出而西，下视山前，村墟井落，
隐隐犹可指数，然亦不容置屋，复作台名以“挥手。”南
循冈脊，下得横径。径南即谷口小山，其上小平田亩，
即以祈年，因名之曰“云社径。”东属杉径，西入西崦，有
地数十亩，亦有道流，结茅以耕。其间曰“西寮。”其山之
脊蟠绕东下，与南峰西垂相啮，而谷口小山介居其
间，如巨人垂手，拱玩珠璧。两源之水合于其前，出为
南涧。东寮北有桃蹊、竹坞、漆园，度北岭有茶坡。东北
行，攀危石，履侧径，行东峰之巅，下而复上，乃至绝顶。
平处广丈馀，四𬯎皆劖削下数百丈，使人眩视，悸不
自保。然俯而四瞰，面各数百里，连峰有无，远近环合，
彩翠云涛，昏旦万状，亦非世人耳目所尝见也。予尝
名湘西岳麓之顶曰“赫曦台”，张伯和父为大书，甚壮
伟。至是而知彼为不足以当之，将移刻以侈其胜。绝
顶北下有魏林，横带半岩，木气辛烈，可已痞疾，疑即
方家所谓阿魏者。林下岩中滴水成坎，大如杯碗，不
竭不溢，里人谓之“显济”，水旱祷焉。又下为北涧，有巨
石二，对立涧旁，嶙峋崷嵂，古木弥覆，藤卉蒙络，最为
山北奇处。里人名其左曰仁，右曰“义”，岁时奉祀如法
闻。自是东北去，有瀑布出油幢峰下石崖隒下，水泻
空中数十丈，势尤奇壮。东南别谷有石室三，皆可居，
其一尤胜。比两房，中通侧户，旁近水泉，可引以漱濯，
然皆未暇往观。自东嶂南出小岭下数十步，有巨石
屃赑，下瞰绝壑，古木丛生，樛枝横出，是为“中溪别径。”
下入村，落其中路及始入南涧西崖小瀑之源，各有
石田数亩。村民以远且瘠弃不耕，皆以赀获之，岁给
守者以其馀奉增葺费，势若可以无求于外而足者。
盖此山自西北横出其脊，为崇安、建阳南北之境，环
数百里之山，未有高焉者也。此谷自下而上，得五之
四，其旷然者可望，奥然者可居。昔有王君子思者，弃
官栖道，学炼形辟糓之法，数年而去。今东寮即其居
之遗址也。然地高气寒，又多烈风飞云，所沾器用衣
巾，皆湿如沐，非志完神全、气盛而骨强者，不敢久居。
其四面而登，皆缘崖壁，援萝葛，崎岖数里，非雅意林
泉不惮劳苦者，则亦不能至也。自予家西南来，犹八
十馀里，以故他人绝不能来，而予亦岁不过一再至。
独友人蔡季通，家山北二十馀里，得数往来其间，自
始营葺，迄今有成，皆其力也。然予尝自念，自今以往，
十年之外，嫁娶亦当粗毕，即断家事，灭景此山。是时
山之林薄，当益深茂，水石当益幽胜，馆宇当亦完美。
耕山钓水，养性读书，弹琴鼓缶，以咏先王之风，亦足
以乐而忘死矣。顾今诚有所未暇，姑记其山水之胜
如此，并为之诗，将使画者图之，时览观焉以自慰也。
山楹所面双峰之下，又有方士吕翁居之，死而不腐。
其地亦孤绝殊胜，本属山北名家，今亦得之，名曰“休
庵。”盖凡耕而食于吾山者，皆翁之徒也。往往淳质清
净，能劳筋骨以自给，人或犯之，不校也。有少年弃妻
子从之，问其所授受，笑而不肯言，然久益坚苦，无怨
悔之色。於乎！是其绝灭伦类，虽不免得罪于先王之
教，然其视世之贪利冒色，沉溺而不厌者，则既贤矣。
因附记之，且以自警云。